b'\n_START_ARTICLE_\nVelso v\xc4\x97liava\n_START_PARAGRAPH_\nVelso v\xc4\x97liava vadinasi Raudonasis drakonas (val\xc5\xb3 kalba Y Ddraig Goch). V\xc4\x97liav\xc4\x85 sudaro raudonas drakonas ant \xc5\xbealio ir balto lauko. Tiksli drakono forma n\xc4\x97ra standartizuota, tod\xc4\x97l yra \xc4\xafvairi\xc5\xb3 variant\xc5\xb3._NEWLINE_Su Velso drakonu susij\xc4\x99 daugyb\xc4\x97 legend\xc5\xb3. \xc5\xbdymiausia yra Myrddin (arba Merlino, i\xc5\xa1 prad\xc5\xbei\xc5\xb3 Ambrozijaus Aureliano) prana\xc5\xa1yst\xc4\x97, kurioje kalbama apie ilg\xc4\x85 kov\xc4\x85 tarp raudonojo ir baltojo drakono. Pasak prana\xc5\xa1yst\xc4\x97s i\xc5\xa1 prad\xc5\xbei\xc5\xb3 dominuos baltasis drakonas, ta\xc4\x8diau galiausiai laim\xc4\x97s raudonasis. Daug kas \xc5\xa1ioje legendoje mato paralel\xc4\x99 su val\xc5\xb3 kova prie\xc5\xa1 anglus. Historia Britonum pasakojamoje versijoje raudonasis drakonas siejamas su keltais britais, o baltasis su anglosaksais.'